CELEX: 52019PC0002
Language: et
Date: 2019-01-11
Title: Ettepanek: NÕUKOGU RAKENDUSOTSUS, mis käsitleb üleminekueeskirju Euroopa prokuröride ametisse nimetamiseks esimese koosseisu ametiajaks ja selle jooksul, nagu ette nähtud määruse (EL) 2017/1939 (millega rakendatakse tõhustatud koostööd Euroopa Prokuratuuri asutamisel) artikli 16 lõikega 4

EUROOPA KOMISJON
            Brüssel,11.1.2019
            COM(2019) 2 final
            Ettepanek:
            NÕUKOGU RAKENDUSOTSUS,
            mis käsitleb üleminekueeskirju Euroopa prokuröride ametisse nimetamiseks esimese koosseisu ametiajaks ja selle jooksul, nagu ette nähtud määruse (EL) 2017/1939 (millega rakendatakse tõhustatud koostööd Euroopa Prokuratuuri asutamisel) artikli 16 lõikega 4
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Nõukogu määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel, võeti vastu 12. oktoobril 2017 ja see jõustus 20. novembril 2017. Vastavalt nõukogu määruse (EL) 2017/1939 artikli 16 lõikele 3 nimetatakse Euroopa prokurörid kuue aasta pikkuseks ametiajaks, mida ei saa pikendada. Ametiaega võib nõukogu otsusega pikendada kuni kolmeks aastaks. 
               
               
                  Nõukogu määruse (EL) 2017/1939 artikli 16 lõikes 4 on sätestatud, et iga kolme aasta järel asendatakse üks kolmandik Euroopa prokuröridest. Nõukogu võtab lihthäälteenamusega vastu Euroopa prokuröride ametisse nimetamise üleminekueeskirjad, mida kohaldatakse esimese koosseisu ametisse nimetamisel ja esimese koosseisu ametiaja jooksul. 
               
               
                  Käesoleva ettepanekuga nähakse ette üleminekueeskirjad ametisse nimetatud Euroopa prokuröride esimese rühma osaliseks asendamiseks. Vastavalt kavandatud eeskirjadele on ühel kolmandikul kõnealustest Euroopa prokuröridest määrusega (EL) 2017/1939 kehtestatud tavapärase kuue aasta pikkuse ametiaja asemel kolmeaastane ametiaeg ja nad asendatakse pärast seda, et täita artikli 16 lõikes 4 sätestatud osalise asendamise eeskirja. 
               
               
                  Et tagada erapooletu, läbipaistev ja õiglane süsteem, millega määratakse kindlaks, millised Euroopa prokurörid nimetatakse lühemaks esimeseks ametiajaks, tehakse ettepanek luua loosimisel põhinev süsteem. See süsteem tagab, et asjaomaste Euroopa prokuröride määramine ei ole kallutatud, sealhulgas nende kodakondsuse tõttu. Liikmesriikide geograafilise esindatuse tasakaalu Euroopa Prokuratuuri kolleegiumis tagab asjaolu, et Euroopa Prokuratuuri kolleegiumisse kuulub pidevalt üks Euroopa prokurör iga osaleva liikmesriigi kohta ning et lisaks kasutatakse juhuslikkusel põhinevat süsteemi, mis on geograafiliselt neutraalne. See on kooskõlas määruse (EL) 2017/1939 põhjendusega 42.
               
               
                  Loosimisel põhineva süsteemi loomine on samuti kooskõlas sarnaste mehhanismidega, mis on vastu võetud teistes võrreldavates ELi poliitikavaldkondades
                     1
                  . 
               
               
                  Lisaks sisaldab ettepanek sätteid loosimisel järgitava korra kohta, sealhulgas vastutavate institutsioonide kohta.
               
               
                  Need meetmed on määrusega (EL) 2017/1939 ette nähtud Euroopa Prokuratuuri kolleegiumi loomise tingimusena. 
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Käesolev rakendusmeede on Euroopa Prokuratuuri asutamisel nõutav samm ja on seega täielikult kooskõlas selle poliitikavaldkonna muude kehtivate sätetega. Esitades nõukogu rakendusotsuse ettepaneku, täidab komisjon nõukogu määruse (EL) 2017/1939 artikli 16 lõikest 4 tuleneva kohustuse. Käesolev ettepanek võimaldab kehtestada asjakohased üleminekueeskirjad Euroopa prokuröride esimese ametiaja kohta. 
               
            
            
               •Kooskõla muude liidu tegevuspõhimõtetega
            
            
               
                  Käesolev algatus on kooskõlas liidu muude poliitikavaldkondade ja õigusaktidega, mille eesmärk on tugevdada liidu finantshuvide kaitset. 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Ettepanek põhineb ELi toimimise lepingu artiklil 291 koostoimes nõukogu määruse (EL) 2017/1939 artikli 16 lõikega 4. 
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Vastavalt nõukogu määrusele (EL) 2017/1939 peab nõukogu vastu võtma üleminekueeskirjad Euroopa prokuröride ametisse nimetamiseks esimeseks ametiajaks ja selle jooksul. Seepärast on kõnealuse määrusega ette nähtud liidu tasandi meetmed. 
               
            
         
         
            
               •Proportsionaalsus
            
            
               
                  Käesolev ettepanek ei lähe kaugemale sellest, mis on vajalik kavandatud eesmärkide saavutamiseks, ning on seega proportsionaalsuse põhimõttega kooskõlas. Käesolev ettepanek on otseselt seotud nõukogu määruse (EL) 2017/1939 jõustumisega ja on oluline Euroopa Prokuratuuri kiireks loomiseks. 
               
               
                   3.
                        JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
               
               
                   Võttes arvesse käesoleva ettepaneku kitsast suunitlust ja seda, et sellega rakendatakse komisjonile nõukogu määruse (EL) 2017/1939 artikli 16 lõikega 4 pandud kohustust, ei ole järelhindamist, konsultatsioone sidusrühmadega ega mõjuhindamist läbi viidud.
               
            
            
               4.MÕJU EELARVELE
            
            
               
                  Sellel ettepanekul ei ole otsest mõju eelarvele; Euroopa Prokuratuuri jooksvate kulude katmiseks ette nähtud ELi eelarvest kaetakse Euroopa prokuröride palgad ja toetused. 
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Võttes arvesse meetme laadi, puudub vajadus rakenduskava või rakendamise järelevalve-eeskirjade järele. 
               
            
            
               •Selgitavad dokumendid (direktiivi puhul)
            
            
               
                  Ettepanek ei nõua ülevõtmist selgitavaid dokumente. 
               
            
            
               •Ettepaneku sätete üksikasjalik selgitus
            
            
               Artiklis 1 on sätestatud nõukogu rakendusotsuse eesmärgid.
            
            
               Artikliga 2 nähakse ette Euroopa prokuröride osalise asendamise menetlus, mille aluseks on loosi tõmbamine. Lõikes 1 kirjeldatakse määruse (EL) 2017/1939 artikli 16 lõikes 4 sätestatud nõuet, mille kohaselt määratakse kindlaks Euroopa prokuröride rühm, mis hõlmab üht kolmandikku osalevate liikmesriikide arvust kõnealuste üleminekueeskirjade kohaldamise ajal. Lõikes 2 selgitatakse, millist menetlust tuleb järgida, kui üleminekueeskirjade kohaldamise ajal osalevate liikmesriikide arv ei ole kolmega jagatav. Sellisel juhul ümardatakse igasse rühma kuuluvate Euroopa prokuröride arv ülespoole suurima täisarvuni. Lõikes 3 pannakse nõukogu peasekretariaadile ülesanne võtta koostöös komisjoniga vajalikud meetmed selle menetluse rakendamiseks.
            
            
               Artiklis 3 on sätestatud, et artiklis 2 kehtestatud korra kohase loosi tõmbamise põhjal valitud Euroopa prokuröride mittepikendatav ametiaeg on kolm aastat. 
            
            
               Ettepanek:
            
            
               NÕUKOGU RAKENDUSOTSUS,
            
            
               mis käsitleb üleminekueeskirju Euroopa prokuröride ametisse nimetamiseks esimese koosseisu ametiajaks ja selle jooksul, nagu ette nähtud määruse (EL) 2017/1939 (millega rakendatakse tõhustatud koostööd Euroopa Prokuratuuri asutamisel) artikli 16 lõikega 4
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
         
         
            
               võttes arvesse nõukogu 12. oktoobri 2017. aasta määrust (EL) 2017/1939, millega rakendatakse tõhustatud koostööd Euroopa Prokuratuuri asutamisel,
                  2
                eriti selle artikli 16 lõiget 4,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Määruse (EL) 2017/1939 artikli 16 lõike 3 kohaselt peaks nõukogu nimetama Euroopa prokurörid ametisse kuue aasta pikkuseks ametiajaks, mille puhul pole võimalik uuesti ametisse nimetamine, kuid volitusi võib pikendada kuueaastase ametiaja lõpus maksimaalselt kolme aasta võrra.
            
            
               (2)Artikli 16 lõike 4 kohaselt asendatakse iga kolme aasta järel üks kolmandik Euroopa prokuröridest. Nõukogu peaks võtma lihthäälteenamusega vastu Euroopa prokuröride ametisse nimetamise üleminekueeskirjad, mida kohaldatakse esimese koosseisu ametiaja jooksul.
            
            
               (3)Need üleminekueeskirjad peaksid tagama, et esimest korda Euroopa Prokuratuuri ametisse nimetatud Euroopa prokuröride suhtes kohaldatakse nõuetekohaselt korrapärase asendamise põhimõtet, et tagada Euroopa prokuröride kolleegiumi töö järjepidevus. Samal ajal peaksid nad võtma arvesse Euroopa Prokuratuuri erivajadusi esimestel aastatel pärast selle asutamist ja tegevuse alustamist.
            
            
               (4)Seetõttu tuleks kehtestada erieeskirjad esimest korda pärast määruse (EL) 2017/1939 jõustumist ametisse nimetatud Euroopa prokuröride ametiaja kestuse kohta. 
            
            
               (5)Et tagada esimesel ametiajal täielik läbipaistvus ja erapooletus nende Euroopa prokuröride määramise puhul, kelle ametiaeg kestab kuue asemel kolm aastat, tuleks järgida loosimisel põhinevat süsteemi. See süsteem tagab ka, et nende Euroopa prokuröride valik, kelle ametiaeg on lühem, on geograafiliselt neutraalne,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Käesoleva otsusega kehtestatakse üleminekueeskirjad Euroopa prokuröride ametisse nimetamiseks määruse (EL) 2017/1939 jõustumisele järgnevaks esimeseks ametiajaks ja selle jooksul.
            
            
               Artikkel 2
            
            
               1.Kohe pärast Euroopa prokuröride ametisse nimetamist määratakse loosimise teel Euroopa prokuröride rühm, mis hõlmab üht kolmandikku osalevate liikmesriikide arvust käesolevate üleminekueeskirjade kohaldamise ajal. 
            
            
               2.Kui nende üleminekueeskirjade kohaldamise ajal ei ole osalevate liikmesriikide arvu võimalik kolmega jagada, ümardatakse kõnealusesse rühma kuuluvate Euroopa prokuröride arv lähima suurema täisarvuni.
            
            
               3.Nõukogu peasekretariaat võtab tihedas koostöös komisjoniga meetmed, mis on vajalikud loosi tõmbamise korra rakendamiseks.
            
            
               Artikkel 3
            
            
               Artikli 2 kohaselt loodud rühma kuuluvate Euroopa prokuröride ametiaeg on kolm aastat. Neid Euroopa prokuröre ei saa uuesti ametisse nimetada.
            
            
               Artikkel 4
            
            
               Käesolev otsus jõustub [kahekümnendal...] päeval pärast selle avaldamist Euroopa Liidu Teatajas.
            
            
               Brüssel,
            
         
         
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Vt nt akt Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste ja Euroopa Liidu aluslepingutesse tehtavate muudatuste kohta, artikli 46 lõige 2, ELT L 236, 23.9.2003, lk 47; Euroopa Parlamendi ja nõukogu 11. septembri 2013. aasta määrus (EL, Euratom) nr 883/2013, mis käsitleb Euroopa Pettustevastase Ameti (OLAF) juurdlusi ning millega tunnistatakse kehtetuks Euroopa Parlamendi ja nõukogu määrus (EÜ) nr 1073/1999 ja nõukogu määrus (Euratom) nr 1074/1999 (ELT L 248, 18.9.2013, lk 1), lk 16, artikli 21 lõige 2.
               
               
                  
                     (2)
                  
                        ELT L 283, 31.10.2017, lk 1.